Ir-Rappreżentant tal-Istati Uniti b'responsabbiltà għall-Klima, John Kerry, wissa li summit (il-Konferenza tal-COP26) tan-Nazzjonijiet Uniti li se jsir fl-Iskozja lejn l-aħħar tas-sena għandu jitqies bħala 'l-aħħar ċans kbir' għad-dinja li tevita l-agħar konsegwenzi ambjentali fis-snin li ġejjin. Is-summit hu ffissat għal Novembru u Kerry sostna, waqt intervista lill-BBC, li 'intilfu s-snin ta' xogħol għaqli fl-interessi tal-klima' fiż-żmien meta l-Istati Uniti kienet taħt it-tmexxija tal-eks President, Donald Trump. Kerry qal ukoll li Trump 'bl-ebda mod ma kien jemmen' fil-periklu li d-dinja qed tiffaċċja b'kaġun tal-bidliet fil-klima – b'mod partikulari l- global warming . Hu qal dan waqt li l-President Amerikan ġdid, Joe Biden, kien qed jiffirma d-direttivi eżekuttivi li jindirizzaw l-effetti tal-bidliet fil-klima. Biden għamilha ċara, issa, l-Istati Uniti għandha tkun 'il-protagonista' fl-inizjattivi internazzjonali li jindirizzaw direttament din il-kriżi. Dan meta hu ma tilifx iż-żmien biex l-Istati Uniti ssir mill-ġdid pajjiż firmatarju għall-Ftehim ta' Pariġi tal-2016 dwar il-Klima wara li Trump kien ħareġ pajjiżu mill-istess ftehim.